PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FK/3/1/065	Bratislava 31. júla 2007	

Protimonopolný úrad Slovenskej republiky, odbor koncentrácií v správnom konaní číslo 0046/OK/2007 začatom dňa 05. 06. 2007 na základe oznámenia koncentrácie prostredníctvom splnomocneného právneho zástupcu JUDr. Ľuboša Frolkoviča, advokáta so sídlom Laurinská 3, 811 01 Bratislava, vo veci koncentrácie podnikateľov ThyssenKrupp Services AG, Hans-Günther-Sohl-Straße 1, 40235 Düsseldorf, Nemecko, reg. č.: HRB 40516 a FEROSTAV, spol. s r. o., Bešeňovská cesta 17, 940 01 Nové Zámky, IČO: 34 144 137,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí priamej výlučnej kontroly podnikateľom ThyssenKrupp Services AG, Hans-Günther-Sohl-Straße 1, 40235 Düsseldorf, Nemecko, reg. č.: HRB 40516 nad podnikom podnikateľa FEROSTAV, spol. s r. o., Bešeňovská cesta 17, 940 01 Nové Zámky, IČO: 34 144 137, ku ktorej došlo na základe Zmluvy o prevode obchodného podielu uzatvorenej dňa 04. 06. 2007 medzi Cosmotrade, spol. s r. o., Sabinovská 8, 821 02 Bratislava, IČO: 00 585 394 a FEROSTAV NOVÉ ZÁMKY, s. r. o., Bešeňovská cesta 17, 940 01 Nové Zámky, IČO: 36 567 809 ako predávajúcimi a ThyssenKrupp Services AG, Hans-Günther-Sohl-Straße 1, 40235 Düsseldorf, Nemecko, reg. č.: HRB 40516 ako kupujúcim.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 2130/2007 dňa 05. 06. 2007 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ ThyssenKrupp Services AG, Hans-Günther-Sohl-Straße 1, 40235 Düsseldorf, Nemecko, reg. č.: HRB 40516 (ďalej len „TKX“) prostredníctvom splnomocneného právneho zástupcu JUDr. Ľuboša Frolkoviča, advokáta so sídlom Laurinská 3, 811 01 Bratislava (ďalej len „právny zástupca“), oznamuje nadobudnutie priamej výlučnej kontroly nad podnikom podnikateľa FEROSTAV, spol. s r. o., Bešeňovská cesta 17, 940 01 Nové Zámky, IČO: 34 144 137 (ďalej len „FEROSTAV“), ku ktorej došlo na základe Zmluvy o prevode obchodného podielu uzatvorenej dňa 04. 06. 2007 medzi Cosmotrade, spol. s r. o., Sabinovská 8, 821 02 Bratislava, IČO: 00 585 394 (ďalej len „Cosmotrade“) a  FEROSTAV NOVÉ ZÁMKY, s. r. o., Bešeňovská cesta 17, 940 01 Nové Zámky, IČO: 36 567 809 (ďalej len „FEROSTAV NOVÉ ZÁMKY“) ako predávajúcimi a TKX ako kupujúcim (ďalej len „Zmluva“). 

Dňa 05. 06. 2007 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo 0046/OK/2007, o čom úrad informoval oznamovateľa koncentrácie listom číslo 2219/PMÚ SR/2007 zo dňa 12. 06. 2007. 

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom číslo 2219/PMÚ SR/2007 vyzval oznamovateľa koncentrácie o doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona plynúť nezačala.

Oznamovateľ koncentrácie doplnil chýbajúce informácie a podklady podľa § 10 ods. 12 zákona a Vyhlášky listami zaevidovanými úradom pod číslami 2342/2007 dňa 21. 06. 2007 a 2419/2007 dňa 27. 06. 2007. Doručením vyššie uvedeného listu číslo 2419/2007 sa oznámenie predmetnej koncentrácie stalo úplným a dňa 28. 06. 2007 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom číslo 2421/PMÚ SR/2007 zo dňa 28. 06. 2007.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 100 000 Sk bol uhradený dňa 06. 06. 2007.

Z podkladov a informácií, ktoré boli úradu predložené v predmetnom správnom konaní účastníkom konania vyplynuli nasledujúce skutočnosti, pričom údaje uvedené v hranatých zátvorkách boli účastníkom konania označené za obchodné tajomstvo:

1.	Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

1.1	TKX

TKX je spoločnosť zapísaná v Obchodnom registri Okresného súdu Düsseldorf Nemecko pod číslom: HRB 40516. Materskou spoločnosťou spoločnosti TKX je ThyssenKrupp AG, so sídlom Duisburg Essen, (ďalej len „TKAG“), ktorá je vlastníkom 99,84 %-ného podielu na základnom imaní spoločnosti TKX, a ktorá priamo alebo nepriamo kontroluje dcérske spoločnosti po celom svete (ďalej len „koncern TKAG“). 

Spoločnosti patriace do koncernu TKAG podnikajú v oblasti hutníckych materiálov a s tým súvisiacich výrobných prostriedkov a služieb, t. j. zaoberajú sa nasledujúcimi aktivitami: 
a)	produkcia a predaj ocele,
b)	produkcia a predaj nehrdzavejúcej ocele,
c)	výroba, montáž a predaj výťahov, eskalátorov a pohyblivých pásov,
d)	výroby a dodávka high-tech zariadení a strojov, ponuka generátorov,
e)	poskytovanie služieb pre výrobný a spracovateľský priemysel vrátane údržby, výrobnej podpory, konštrukčných služieb, skladových a logistických riešení.

Spoločnosť TKX ako riadiaca spoločnosť servisného segmentu riadi v koncerne TKAG skupinu podnikov, ktoré sa zaoberajú obchodom s valcovanou oceľou, nehrdzavejúcou oceľou, farebnými kovmi a plastmi. Okrem poskytovania týchto materiálov, spoločnosť TKX poskytuje štandardné priemyselné služby vrátane obsluhy, údržby, služieb súvisiacich s výrobou a vnútropodnikovej logistiky, spoločne s vybranými službami týkajúcich sa riešenia základných konštrukcií, vrátane izolácií a ochrany pred koróziou, rovnako aj technické služby vzťahujúce sa na konštrukciu a údržbu zariadení, príslušenstva a budov. Spoločnosť TKX však nedováža na územie Slovenskej republiky žiadne výrobky a takisto neposkytuje na území Slovenskej republiky žiadne služby.

Na území Slovenskej republiky vlastní koncern TKAG nasledujúcich päť spoločností: 
•	ThyssenKrupp DOPRAVNÉ STAVBY SLOVENSKO, s. r. o., Za stanicou 3, 832 52 Bratislava, IČO: 35 811 455, v ktorej vlastní koncern TKAG majetkovú účasť vo výške 51 %. Hlavným predmetom činnosti tejto spoločnosti je podľa oznámenia koncentrácie predaj surovín. 
•	ThyssenKrupp Výťahy, s. r. o., Šamorínska 10, 821 06, Bratislava, IČO: 35 749 474, v ktorej vlastní koncern TKAG majetkovú účasť vo výške 100 %. Hlavným predmetom činnosti tejto spoločnosti je montáž, rekonštrukcia, oprava a údržba, odborné prehliadky a odborné skúšky zdvíhacích zariadení, pohyblivých schodov a eskalátorov.
•	Still Otto Montage Slovakia, s. r. o., Lazaretská 8, 811 08 Bratislava, v ktorej vlastní koncern TKAG majetkovú účasť vo výške 100 %. Spoločnosť pôsobí v oblasti služieb a údržby koksárenských pecí.
•	ThyssenKrupp HiServ, s. r. o., Hroncova 3, 040 01, Košice, IČO: 36 206 229, ktorá je 100 %-nou dcérskou spoločnosťou podnikateľa TKX, a ktorá podľa oznámenia koncentrácie nevyvíja žiadnu obchodnú činnosť.
•	PSL, a. s., Robotníka, 017 01 Považská Bystrica, IČO: 31 626 599, v ktorej vlastní koncern TKAG majetkovú účasť vo výške 100 %. Táto spoločnosť ako jediná z koncernu TKAG vykonáva na Slovensku výrobnú činnosť a zaoberá sa výrobou ložísk pre strojnícky priemysel.

Z vyššie uvedených skutočností vyplýva, že spoločnosť TKX je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.2	FEROSTAV

FEROSTAV je spoločnosť zapísaná v Obchodnom registri Okresného súdu Nitra, oddiel: Sro, vložka č.: 2424/N. Majiteľom spoločnosti FEROSTAV je spoločnosť FEROSTAV NOVÉ ZÁMKY, ktorá vlastní v spoločnosti FEROSTAV 50 %-ný obchodný podiel a spoločnosť Cosmotrade, ktorá vlastní v spoločnosti FEROSTAV 50 %-ný obchodný podiel.

Spoločnosť FEROSTAV podniká v oblasti veľkoobchodného predaja hutníckeho materiálu v rôznych regiónoch Slovenskej republiky. Spoločnosť FEROSTAV podniká vo vlastných priestoroch v Nových Zámkoch, Trnave, Bratislave, Martine a v prenajatých priestoroch  v Nitre, Leviciach Komárne, Banskej Bystrici – Vlkanová. Výrobou a spracovaním hutníckych materiálov sa spoločnosť FEROSTAV nezaoberá. Spoločnosť FEROSTAV distribuuje na území Slovenskej republiky nasledovné výrobky, ktoré vyrábajú nezávislé spoločnosti:
-	betonárska oceľ,
-	drôty,
-	výstužné zvárané siete,
-	tenkostenné profily (jäklové profily),
-	rúry,
-	plechy,
-	hydroizolácie,
-	ťahané profily,
-	doplnkový tovar.

Spoločnosť FEROSTAV zároveň poskytuje tieto služby spojené s veľkoobchodom: delenie materiálu, ohýbanie betonárskej ocele a dovoz materiálu zákazníkom prostredníctvom vlastných dopravných prostriedkov alebo prostredníctvom tretích osôb.

Spoločnosť FEROSTAV vlastní dcérsku spoločnosť FE-STAV, spol. s r. o., Stará Vajnorská 37, 831 04 Bratislava, IČO: 35 878 169 (ďalej len „FE-STAV“), v ktorej je majiteľom 60 %-ného obchodného podielu. 

Vzhľadom na to, že spoločnosť FEROSTAV je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 04. 06. 2007 bola uzatvorená Zmluva, na základe ktorej nadobudne podnikateľ TKX 50 %-ný obchodný podiel v podniku podnikateľa FEROSTAV od spoločnosti Cosmotrade a 30 %-ný obchodný podiel v podniku podnikateľa FEROSTAV od spoločnosti FEROSTAV NOVÉ ZÁMKY. Podnikateľ TKX tak získa uskutočnením posudzovanej transakcie majoritný obchodný podiel v podniku podnikateľa FEROSTAV vo výške 80 %. Majiteľom 20 %-ného obchodného podielu v podniku podnikateľa FEROSTAV ostane spoločnosť FEROSTAV NOVÉ ZÁMKY.

Z analýzy návrhu spoločenskej zmluvy podnikateľa FEROSTAV, ktorý bude v súlade so Zmluvou prijatý v deň účinnosti posudzovanej transakcie, úrad zistil, že podnikateľ TKX získa na základe 80 %-ného majetkového podielu v podniku podnikateľa FEROSTAV možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa FEROSTAV. Podnikateľ TKX tak na základe vyššie uvedeného získa možnosť vykonávať priamu výlučnú kontrolu nad podnikom podnikateľa FEROSTAV. 

Podmienkou uzatvorenia posudzovanej transakcie je zároveň aj prevod 40 %-ného obchodného podielu v spoločnosti FE-STAV z Ing. Romana Gelingera na podnikateľa FEROSTAV. Podnikateľ FEROSTAV vlastní v spoločnosti FE-STAV v súčasnosti 60 %-ný obchodný podiel a uskutočnením posudzovanej transakcie získa podnikateľ FEROSTAV 100 %-ný obchodný podiel v spoločnosti FE-STAV, čím získa podnikateľ TKX prostredníctvom podnikateľa FEROSTAV nepriamu výlučnú kontrolu aj nad spoločnosťou FE-STAV.

Vzhľadom na vyššie uvedené skutočnosti úrad zistil, že uzatvorením Zmluvy vznikla koncentrácia podnikateľov TKX a FEROSTAV podľa § 9 ods. 1 písm. b) v spojení s § 9 ods. 4 písm. b) zákona.

3.	Účastníci konania a koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom konania v prípade predmetnej koncentrácie je podnikateľ TKX, ktorý získava priamu výlučnú kontrolu nad podnikom podnikateľa FEROSTAV.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná.

V prípade predmetnej koncentrácie je účastníkom koncentrácie podnikateľ TKX, ktorý získava priamu výlučnú kontrolu nad podnikom podnikateľa FEROSTAV, ako aj podnikateľ FEROSTAV, nad ktorým je kontrola získavaná.

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií úrad zistil, že za uzavreté účtovné obdobie predchádzajúce vzniku koncentrácie, t. j. za rok 2006, dosiahli účastníci koncentrácie spoločný celosvetový celkový obrat vyšší ako 1 200 000 000 Sk a každý z účastníkov koncentrácie dosiahol v roku 2006 na území Slovenskej republiky celkový obrat vyšší ako 360 000 000 Sk. 

Z vyššie uvedeného vyplýva, že účastníci koncentrácie dosiahli zákonom stanovenú výšku obratu podľa § 10 ods. 1 písm. a) zákona, a teda predmetná koncentrácia podlieha kontrole úradu.

Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi,
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).

Z predložených podkladov a informácií úrad zistil, že právnym titulom vzniku predmetnej koncentrácie je Zmluva, ktorá bola uzatvorená dňa 04. 06. 2007. Vzhľadom na to, že oznámenie predmetnej koncentrácie bolo doručené úradu dňa 05. 06. 2007, predmetná koncentrácia bola oznámená úradu v zákonom stanovenej lehote. 

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Z predložených podkladov a informácií úrad zistil, že na území Slovenskej republiky pôsobí z účastníkov koncentrácie iba podnikateľ FEROSTAV, ktorý podniká v oblasti veľkoobchodu s hutníckym materiálom. 

Z oznámenia koncentrácie vyplýva, že veľkoobchod s hutníckym materiálom pozostáva z montáže, triedenia tovaru vo veľkých objemoch, ich následného balenia a redistribúcie pre maloobchodníkov a zákazníkov. Podľa účastníka konania začatie prevádzkovania veľkoobchodu s hutníckym materiálom nevyžaduje podstatné finančné ani časovo náročné investície a neexistujú ani významné právne prekážky vstupu na tento trh. Z oznámenia koncentrácie zároveň vyplýva, že dodávka tovaru na územie Slovenskej republiky z krajín Európskeho hospodárskeho spoločenstva nezahŕňa ani podstatné náklady vstupu na tento trh.

Vzhľadom na to, že tak ako bude uvedené neskôr, predmetná koncentrácia neovplyvní podmienky hospodárskej súťaže v oblasti veľkoobchodného predaja hutníckeho materiálu, úrad ponechal pre účely tohto rozhodnutia presnú definíciu predmetného tovarového a priestorového relevantného trhu otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie v oblasti veľkoobchodného predaja hutníckeho materiálu na území Slovenskej republiky.

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Vzhľadom na to, že tak ako bolo uvedené vyššie, podnikateľ TKX nepôsobí na území Slovenskej republiky v tej istej oblasti ako podnikateľ FEROSTAV a zároveň nepôsobí ani v oblasti, ktorá by nadväzovala dodávkami alebo odbytom na činnosť podnikateľa FEROSTAV, posudzovaná koncentrácia je koncentráciou konglomerátneho charakteru. 

Veľkoobchodný predaj hutníckeho materiálu 

Z oznámenia koncentrácie vyplýva, že veľkoobchod s hutníckym materiálom je spravidla ovládaný viacerými subjektmi, ktorí sú aktívni na väčšine národných trhov vo svete. 

Podľa odhadu účastníka koncentrácie FEROSTAV predstavoval v roku 2006 celkový objem veľkoobchodného predaja hutníckeho materiálu na území Slovenskej republiky 1 420 000 ton. 

Tak ako bolo uvedené vyššie, veľkoobchodným predajom hutníckeho materiálu na území Slovenskej republiky sa z účastníkov koncentrácie zaoberá iba podnikateľ FEROSTAV. V roku 2006 dosiahol na základe údajov o objeme predaja na území Slovenskej republiky [10-15] %-ný podiel na trhu veľkoobchodného predaja hutníckeho materiálu na Slovensku.

Medzi najvýznamnejších konkurentov podnikateľa FEROSTAV v oblasti veľkoobchodného predaja hutníckeho materiálu na Slovensku patrí spoločnosť RAVEN, a. s., ktorá dosiahla podľa účastníka koncentrácie FEROSTAV v roku 2006 podiel na trhu veľkoobchodného predaja hutníckeho materiálu na Slovensku vo výške [25-30] % a spoločnosť FERONA SLOVAKIA, a. s., ktorá dosiahla podľa účastníka koncentrácie FEROSTAV v roku 2006 podiel na trhu veľkoobchodného predaja hutníckeho materiálu na Slovensku vo výške [15-20] %.

Z vyššie uvedených skutočností vyplýva, že na území Slovenskej republiky pôsobí na relevantnom trhu veľkoobchodného predaja hutníckeho materiálu iba jeden z účastníkov koncentrácie, čo znamená, že uskutočnením posudzovanej koncentrácie sa štruktúra konkurenčného prostredia a postavenie účastníkov koncentrácie na relevantnom trhu veľkoobchodného predaja hutníckeho materiálu na území Slovenskej republiky nezmení. 

7.	Záver

Vzhľadom na to že, v prípade predmetnej koncentrácie nedochádza k horizontálnemu ani vertikálnemu prekrývaniu aktivít účastníkov koncentrácie a s nimi prepojených podnikateľov, uskutočnením posudzovanej koncentrácie sa existujúce konkurenčné prostredie na relevantnom trhu veľkoobchodného predaja hutníckeho materiálu na území Slovenskej republiky nezmení a predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže na relevantnom trhu veľkoobchodného predaja hutníckeho materiálu na Slovensku. 

Podľa § 33 zákona úrad listom číslo 2763/PMÚ SR/2007 zo dňa 24. 07. 2007 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným úradom pod číslom 2875/2007 dňa 31. 07. 2007, v ktorom vyznačil údaje, ktoré považuje za predmet obchodného tajomstva, pričom úradu predložil návrh iného znenia predmetných informácií, ktorý neobsahuje obchodné tajomstvo. Predložený návrh zabezpečujúci ochranu obchodného tajomstva úrad akceptoval.

S výnimkou vyššie uvedených pripomienok týkajúcich sa vymedzenia obchodného tajomstva, účastník konania v predmetnom liste uviedol, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky ani doplňujúce návrhy, a že súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Ľuboš Frolkovič
advokát
Laurinská 3
811 01 Bratislava